མི་ཚོའི་ལུང་པའི་ནང་ལ་འདིའི་ཐོག་འཐུས་ཤོར་འགྲོ་གི་ཡོད་པ་ལྟར།ང་རང་ཚོའི་ནང་ལའང་དེ་དེ་བཞིན་རིམ་པས་རིམ་པས་འཐུས་ཤོར་ཕྱིན་པ་ཡིན་ན།ང་རང་ཚོའི་སྤྱི་ཚོགས་ནང་ལ་རྙོག་དྲ་བཟོ་མཁན་དང༌།དོ་བདག་སོ་སོའི་ངོས་ལ་ཡིན་ནའང་མི་ཚེ་སྡུག་ལ་སྦྱོར་མཁན་གྱི་བཟོ་འདྲ་པོའི་ཉེན་ཁ་ཡོང་སྲིད་པ་རེད།ང་ཚོས་གནད་དོན་དེ་ཚོའི་ཐོག་ལ་དོ་སྣང་ཆེན་པོ་ངེས་པར་དུ་བྱེད་དགོས་ཀྱི་འདུགདེ་འདྲའི་ཐོག་ལ་ང་ཚོས་འཐུས་ཤོར་ཕྱིན་འདུག་གམ་མི་འདུགགལ་སྲིད་ཕྱིན་ཡོད་པ་ཡིན་ན་དེ་རྒྱ་གར་གཞུང་ལ་ཁག་བཞག་ས་མེད།རྒྱ་གར་དབུས་བོད་སློབ་ཚོགས་པའི་ལས་ཀ་བྱེད་མཁན་ཚོ་ལ་ཁག་བཞག་ས་མེད།སློབ་གྲྭ་སོ་སོའི་ནང་གི་རྒྱ་གར་དགེ་རྒན་ཚོར་ཁག་བཞག་ས་མེད།དེའི་ལས་འགན་ང་རང་ཚོ་ལ་འཁྲི་བ་ཡིན་པས་ད་ཆ་ང་ཚོས་འཐུས་ཤོར་ཕྱིན་འདུག་ན་དེའི་ཐབས་ཤེས་ང་ཚོས་བྱེད་ཐུབ་པ་གང་དང་གང་འདུག་གམ།རྩ་བ་བོད་པའི་ཕྲུ་གུ་ཡིན་ཕྱིན་ཆད་ཆོས་ལ་དད་པ་བྱེད་དགོས་པ་དང༌།ཆོས་པ་བྱེད་དགོས་ཞེས་ང་ཚོས་ཤོད་ཐུབ་ཀྱི་མ་རེད་ལ།ཤོད་ཀྱི་ཡང་མེད།ཡིན་ནའང་མང་ཆེ་བ་ཆོས་ལ་དོ་སྣང་དང༌དད་པ་ཡོད་པ་བཟོ་འདྲ་པོ་ཞིག་རེད།དེ་འདྲ་ཡིན་སྟབས་གང་ལ་དད་པ་བྱེད་སའི་ཆོས་དེ་ཤེས་པ་བྱེད་རྒྱུ་གལ་ཆེན་པོ་རེད།ང་ཚོའི་ད་ལྟའི་ཆོས་ཀྱི་སློབ་སྦྱོང་སྤྲོད་སྟངས་ཐད་ཆོས་ཀྱི་སློབ་ཚན་རྣམས་ཤེས་བྱའི་རྣམ་གྲངས་ལྟ་བུར་སློབ་སྟོན་བྱས་པ་མ་གཏོགས།སེམས་ལ་ཚོས་རྒྱག་གི་ཡོད་པའི་བཟོ་འདྲ་པོ་མ་རེད།ཤེས་བྱའི་རྣམ་གྲངས་སུ་ཆོས་སློབ་སྦྱོང་བྱེད་པ་དང༌།ཆོས་དེས་ཤེས་རྒྱུད་ལ་ཕན་པ་བྱས་ནས་སེམས་ལ་ཟུག་རྒྱུ་གཉིས་ལ་ཁྱད་པར་ཡོད།